Ironi Kasih

**Ironi Kasih (IRK)** ialah sebuah drama Media Prima Berhad lakonan Intan Najuwa dan Aqasha. Drama ini sepatutnya mula ditayangkan pada 16 Mac 2020 di slot Samarinda TV3 . Walau bagaimanapun, tayangan drama ini ditangguhkan bagi memberi laluan kepada drama Rindu Yang Terindah. Drama ini dipindahkan kepada slot Akasia dan bersiaran dari 2 April sehingga 22 April 2020 di saluran TV3.

## Produksi

Drama ini memulakan penggambaran pada 28 November 2019 di sekitar Kuala Lumpur seperti yang disahkan oleh syarikat baharu iaitu, Wiranusa Corporation Sdn. Bhd..

## Sinopsis

Mengisahkan Kasih Ariana (Intan) yang hidup sebatang kara selepas kehilangan ibu dan kakaknya. Tragedi yang menimpa kakaknya Suri telah meninggalkan kesan yang begitu mendalam di hati Kasih.

Kasih memulakan hidup baru di bandar. Pada awalnya Kasih bekerja sebagai pembantu pengurusan di firma arkitek milik Johan (Aqasha), tetapi dia telah dipujuk oleh Noreen Emilia (Intan Ladyana) untuk menjadi pengasuh kepada Danish (Isaac), anak tunggal Johan dan isterinya, Emilia. Emilia begitu taksub akan kerjaya sehingga tidak mempunyai masa untuk menguruskan keluarga. Johan pada mulanya tidak bersetuju dengan permintaan Emilia.

Akhirnya, Johan terpaksa menuruti juga apabila Kasih sendiri menerima tawaran pekerjaan itu. Kasih bersetuju memandangkan dia ditawarkan gaji yang lumayan dan mendapat tempat tinggal.

Kasih menjalankan tugasnya dengan baik sehinggakan Danish menjadi sangat rapat dengannya. Johan pula sering pulang untuk makan tengahari di rumah kerana amat sukakan masakan Kasih.

Mereka menjadi semakin mesra. Bahkan, Mak Salmah (Ogy) iaitu ibu kepada Johan amat menyukai Kasih dan sering membanding-bandingkan kelebihan Kasih yang baginya lebih baik daripada Emilia. Emilia bukannya tidak sedar akan semua ini tetapi dia berfikiran terbuka. Emilia optimis bahawa Johan tidak akan curang padanya lebih-lebih lagi dengan pengasuh yang tidak setanding dengannya.

Namun hubungan di antara Johan dan Emilia mulai retak apabila Emilia sering meluangkan masa bersama rakan kongsinya, Megat (Fizz). Kemuncaknya apabila pada suatu malam, Johan mengamuk apabila mendapat tahu Emilia dan Megat telah ditangkap berkhalwat.

Kejadian ini menyebabkan mereka suami isteri bertikam lidah, sehinggakan Emilia telah mendesak Johan untuk menceraikannya. Johan yang rasa tercabar terus menceraikan Emilia bersaksikan Kasih dan Danish. Kasih amat gembira di atas penceraian Johan dan Emilia. Kini dia telah berjaya bernikah dengan Johan.

Kasih mula buat perangai malah dia tidak mempedulikan Danish dan sering menyakitkan hati Johan. Johan terkejut dengan perubahan sikap Kasih. Kasih akhirnya membongkar rahsia bahawa segala yang terjadi telah dirancang dari awal. Kasih hadir ke dalam hidup Johan dengan tujuan untuk membalas dendam di atas kematian kakaknya Suri.

Suri meninggal dunia akibat dilanggar lari dan kematiannya dalam keadaan berbadan dua tanpa berkahwin telah membuatkan ibunya terkejut sehingga meninggal akibat sakit jantung. Apakah sebenarnya kaitan kematian Suri dengan Johan?  Bagaimanakah Johan berhadapan dengan Kasih yang kini hanya berdendam kepadanya?

## Lagu tema

Drama ini mengesahkan lagu Sembah nyanyian Naim Daniel kolaborasi bersama Man Keedal sebagai lagu tema.

Ada dua lagu yang dinyanyikan dan dicipta oleh Fidz iaitu "Serpihan Jiwa" dan "Ironi" masing-masing. Walau bagaimanapun, penyanyi baharu tersebut tidak mengetahui tarikh pelancaran kedua-dua lagu itu.

## Trivia

* Inilah drama pertama lakonan Intan Najuwa dan Aqasha bagi dekad 2020-an.
* Sesetengah pihak cuba mengecam lakonan Ogy Ahmad Daud ketika dia memegang watak Mak Salmah yang digelar Tok Mummy oleh Danish (Isaac)

### Alusi

* Dalam IRK04, Danish (Isaac) didapati memegang mainan Ultraman dan Hulk.
* Dalam IRK11, Maira (Afifah) didapati menonton rancangan kartun SpongeBob SquarePants di TV.

* Di dalam pejabat Johan (Aqasha), ada figura droid R2-D2 daripada filem Star Wars.
* Terdapat sebuah pinggan yang melambangkan watak kartun Disney iaitu Minnie Mouse di dapur Emilia (Intan Ladyana).
* Terdapat sebuah cawan yang melambangkan watak kartun Mickey Mouse.
* Kasih (Intan) didapati membaca buku cerita Spider-Man bersama Danish.